Papersnake/gushiwen huggingface dataset:
潘处士挽诗
张耒（宋代）

异时轻士老才良，况复程能翰墨场。
酒里浮沉真得计，生涯落魄定何亡。
德尊故社江山永，文付诸孙虎豹章。
环堵如今空五柳，萧然风物似紫桑。
廉州人歌
佚名（唐代）

廉州颜有道，性行同庄老。爱民如赤子，不杀非时草。
夏夜
陆游（宋代）

龟息绵绵破五更，起扶藤杖并南荣。
择栖孤鹊尚三匝，司旦老鸡俄一鸣。
移坐徐看山月吐，脱巾聊受水风清。
不知竟是真仙未？夜夜神游白玉京。
句
张顺之（宋代）

聊将遮日手，松下弄清泉。
送姜贫乐赴陈华亭约 其二
释居简（宋代）

见说华亭政，平夷似太丘。适时宽胜猛，几月很成柔。

袖刺方徂岁，敲弦倏借秋。尺书频寄意，君岂致书邮。
送路德章芾三首
袁燮（宋代）

贤哉子路子，德性兼刚柔。
险难极变态，志苑凛高秋。
访我大江滨亟别挽莫留。问子将何之，
长淮理扁舟。主人得仁贤，
欲为经远谋。男儿处斯世，
器业追前修。努力建硕画，
勿贻师门羞。
偈颂十五首
释宝印（宋代）

律身行业凛冰霜，接物机关走雷电。
七千馀指渴思浆，愿为重提正法眠。
和朱深明 其一
许景衡（宋代）

曾陪杖屦古荆州，十载光阴一转头。扰扰红尘长满眼，峨峨三岘独横秋。
柳州谒柳侯祠 其一
钱楷（清代）

文章在天地，如泰山一尘。荣名照千古，岂不贵立身。

侯诚贤刺史，咄哉党伾文。昌黎一铭墓，大笔力千钧。

遂使俎豆光，今耀罗池滨。当时走京国，告者欧阳君。

嗟嗟贤从事，附兹名弗沦。死生朋友间，高义怀古人。
次韵君玉弟春事
戴炳（宋代）

海棠红未了，又近牡丹时。送日多忙事，酬春欠好诗。

暖风催麦早，晴晷转花迟。不尽清游兴，重为上巳期。
浪淘沙 其一 题陆芝仙女士《倩影楼稿》
赵我佩（清代）

鬓影感华年。香冷蝉钿。旧游如梦梦如烟。可惜咏花人不见，泪洒情天。

怨海恨难填。絮果谁怜。春蚕抵死尚缠绵。安得吴刚修月斧，月再团圆。
游浯溪 其一
徐仁铸（清代）

路转云深处，荒台枕碧湘。江山开百粤，文字属中唐。

影落斜阳紫，名题卧石苍。风流呼漱玉，提笔妙能狂。
次韵和江子我道中绝句七首
程俱（宋代）

锄奸未办烦温造，督战聊应问石雄。行遍江南好山水，不妨仍在啸吟中。
和挑菜
梅尧臣（宋代）

中圃本膏壤，始觉气候偏。
出土蓼甲红，近水芹芽鲜。
挑以宝环刀，登之馔玉筵。
僻远尚含冻，安占春阳前。
造物非有意，地势使之然。
瑞岩众行者请赞
释妙伦（宋代）

米里有虫，麦里有曲。
非是老卢，何曾觑见。
见不见，八角磨盘空里转。
及第后寄梁烛处士
伊璠（唐代）

绣毂寻芳许史家，独将羁事达江沙。十年辛苦一枝桂，

二月艳江千树花。鹏化四溟归碧落，鹤栖三岛接青霞。

同袍不得同游玩，今对春风日又斜。
泊盈川步头舟中酌酒五首 其四
赵鼎（宋代）

苍苍烟画千岩秀，泛泛花流一水长。会向武陵寻避世，此身已是捕鱼郎。
无生
沈辽（宋代）

昔别江南去，三湘多烟雾。今从三湘归，江南正如故。

不须下照水，还惊我非汝。白发如秋蓬，已得无生路。
闻警柬唐寅仲张仪仲何幼超曾人倩四子
梁有谦（明代）

干戈西北羽书通，词客忧时感慨同。鬓短懒窥秦女镜，力欹愁挽楚人弓。

三都拟就年时外，五岳虚悬偃卧中。极海此身犹越鸟，九天翻翼愧胡鸿。
赐游东苑诗九章 其四 翠渠
杨士奇（明代）

湜湜澄渠，天汉其宗。凝如碧玉，衍如翠虹。发循宸居，流润下土。

惟帝德施，周于天下。
感遇
丘葵（宋代）

本是畏人嫌我真，何人使我入城堙。
客中谁问张仲蔚，夜半有城祁孔宾。
万象不离心内易，一私坏尽世间人。
半生说过行无寸，石火光中寄此身。
杪秋湖上
蔡襄（宋代）

旧暑侵凉已分销，萧疏丹树见斜桥。
千千露竹全潇洒，一一风蝉共寂寥。
菰米熟汀来客燕，芡丝分水避归桡。
月魂未上东城角，谁向东城与下招。
日出吟
李觏（宋代）

日出百鸟喜，羁人懒举眸。长恨年光缓，禄养未可求。

若至年光过，高堂又白头。羲和君有知，奈我心悠悠。
回舟即事
李静独（宋代）

羞将尘土鬓，重上钓鱼舟。闲对湖山晓，静观天地秋。

鼓钟云外寺，歌舞水边楼。兴尽归心急，荷花劝少留。
李忠定公挽诗
吴冈（宋代）

梦卜庸直相，艰难倚在儒。
英风起衰懦，直气慑奸谀。
琳馆终高卧，燕然漫仕图。
哀荣看赠典，犹是尉寰区。
晓行梧桐岭
李曾伯（宋代）

担簦畏炎暑，肃肃问宵征。
马首已十里，鸡声才五更。
云迷青障小，月挂玉钩横。
农舍欲安挽，戒奴毋大惊。
三月和林道中未见草萌
耶律铸（宋代）

不觉清明梦里惊，问人人道过清明。须知上苑花飞树，谁信和林草未萌。

绿水归鸿空自感，淡烟啼鸟若为情。翩翩瘦马荒山路，衰草斜阳正独行。
途中奉寄
彭汝砺（宋代）

水涉山行歧路长，思亲一夜鬓毛霜。纷纷枝上慈乌宿，肃肃云中鸿雁行。

活计一行随梦幻，生涯好去老耕桑。知君合续南陔赋，万里因风数寄将。
偈颂八首 其六
释宗印（宋代）

平如镜，崄如崖。拟即失，动即乖。不拟不动自缠缚，别有生机掘地埋。

云门亲见陈蒲鞋。
皇太后阁六首
苏轼（宋代）

宝册琼瑶重，新庭松桂香。
雪消春未动，碧瓦丽朝阳。
挽崇宪靖王诗
虞俦（宋代）

诏书催唤衮衣归，富贵谁知已息机。
北阙恩荣宁久恋，东山雅志肯相违。
伤心水月人安在，回首湖山事亦非。
他日苏公堤畔路，只愁老泪不胜挥。
赠边太常黎银台北觐 其一
严嵩（明代）

两乡南国望，同上赤墀行。接羽鹓鸾贵，论言玉雪清。

冠裳临伟饯，风雨发严程。遥羡川途兴，新诗几许成。
生查子 和钱淑仪查妇人
钟筠（清代）

斜月逗湘帘，捲映银河浅。翠幕暮寒生，阵阵西风剪。

蟋蟀入床头，似诉幽人怨。清影到梧桐，寂寞闲庭院。
兰溪范茂明过江来访和韵见贻七叠前韵奉答
赵公豫（宋代）

倡酬已六破荒凄，词客贻吟又日西。欲罢未能情寓胜，将归更喜友相携。

上天竺外霜华重，西子湖头乌夜啼。此境盘桓差快意，无烦鼓瑟并姬妻。
冢间
释绍昙（宋代）

湖山倒影水吞空，鸥鹭忘机万境融。
不用深深埋暗箭，活人全在死人中。
太常引 寿高右丞自上都分省回
张野（元代）

巍然勋业历台司。一柱尽能支。报国与忧时。怎瞒得、星星鬓丝。龙门山色，滦河云影，添入介眉诗。沉醉莫推辞。趁秋满、天香桂枝。
送安伯宁由大名治中赴上沔阳知府
宋褧（元代）

一违鹓鹭行中去，两度江河补外行。吏校远迎茅步市，旌麾先外汉阳城。

民间鱼稻富生理，幕下宾僚多宦情。我亦二毛思五马，临风常为使君荣。
早起
陈宓（宋代）

三年饱识溪山面，未省烟云际晓生。
阁迥楼长正相映，桃源图上有人行。
和曾舍人梅影雪意二首
曹勋（宋代）

冥冥何处认飞鸿，天地同云冷不风。
玉蕊瑶林应在望，儿童喜入笑声中。
许宰和篇至再用韵谢
王迈（宋代）

陶令束带督邮读，归来高兴潜有激。
昌黎县斋饱读书，自谓此日足可惜。
二贤诗留天地间，千载宝之为双璧。
当官不妨文字乐，似此人物不时出。
宦海风涛县为甚，文书束笋纷莫擘。
许侯敏手良不难，错节居然逢匠石。
宽租农扈享丰登，讲学如流苏废疾。
笔力重於丈二殳，诗筒敏似尺一檄。
句中之眼独心知，贻夺陶韩少人识。
乡有达尊性爱士，县榻於堂赏英特。
冰车雪辗笑钝迟，不尔续题尤富溢。
穷冬四壁坐无聊，渴思一字车渠百。
走仆乞取稛载归，底用黄金壮颜色。
祗恐天上六丁闻，一夜取将烦霹雳。
夜坐怀故山
陈尔士（清代）

止戈吾旧隐，地僻少人行。高阁对山起，春云如草生。

庭昏烟影直，石尽涧声平。此夜一轮满，相思空复情。
出惠山遥望横山
杨万里（宋代）

三日横山反覆看，殷懃送我惠山前。
常州更在横山外，只望横山已杳然。
浮邱景朱明馆
郑用渊（明代）

淑气初回物候新，浮邱倚杖谩行春。池边返照还留客，洞口轻风远送人。

竹下题诗堪遣兴，花间载酒可怡神。传杯不觉斜阳暮，白首襟期老更真。
率题
司空图（唐代）

宦路前衔闲不记，醉乡佳境兴方浓。

一林高竹长遮日，四壁寒山更闰冬。
港口
杨冠卿（宋代）

野寺云山迥，人家烟火稀。
水腥渔市近，帆落晚风微。
拂树昏鸦去，迎船白鸟飞。
吾生乐江海，犹恐与心违。
闻颜尚宝质卿称病有感
袁宗道（明代）

燕市饶禅客，如君意最真。幽闲泉石趣，清瘦雪山身。

一榻庭生藓，双趺席聚尘。偶称摩诘病，为度夜行人。
偈颂一百四十一首
释师范（宋代）

来无所从，南高峰，
北高峰。去无所至，
东涧水，西涧水。
幻泡忽灭，所得包龟成白鳖。
清风未已，须信高原元不死。
张文献公读书堂
项安世（宋代）

谪仙读书处，零落依长松。
世人皆欲杀，头白想飘蓬。
寄题林上舍真意堂用其元和渊明韵二首
戴栩（宋代）

山云将雨忙，山风得松喧。
嗟我无用世，懒癖抱奇偏。
鸳鸿玷清宁，猿鹤猜旧山。
羡君不浪出，悔我今空还。
三复和陶什，惭谢不能言。
明教禅师五种不坏赞 其四
释居简（宋代）

童真出家，死于童真。出没卷舒，一坚密身。嗟多欲人，曲为欲说。

于其根中，出火自焫。猗欤哲人，哂乃覆辙。以古为鉴，以身代舌。

火炎昆冈，玉石俱焚。石付百粉，玉兮温温。
梳头看可正平诗有"寄养直时未祝发＂等篇，
杨万里（宋代）

老子平生汤饼肠，客间汤饼亦何尝。
怪来今晚加餐饭，一味庐山笋蕨香。
肃翁饷石门芥菜
刘克庄（宋代）

食指清晨动，馋涎异味来。
高情分石芥，辣性似徂徕。
采莲曲送越中吴本中
高明（元代）

越江芙蓉开若云，越中儿女红襦新。年年采莲江浦口，扁舟遥唱江南春。

凝情倚棹送行客，折得芙蓉赠行色。南风吹作满袖香，令人别后长相忆。

君心如花不污泥，亭亭洁立当清漪。花容不逐秋风老，知君交态无荣衰。

人生百年几回别，莫惜芳菲为君折。芙蓉落尽秋江空，千里相思共明月。
雪中山茶
释德洪（宋代）

绿罗架上破红裙，占得春多独有君。那料晓来犹带雪，素衣丹顶鹤成群。
送陈衡中之越
宋无（元代）

见说会稽郡，风流如晋时。
贫惟将母去，清不要人知。
修竹王献宅，春风夏禹祠。
到官游有暇，好寄到中诗。
度钻天坡感怀四绝 其四
胡直（明代）

飞鸢看欲跕，愁猿怯更唫。前峰影天半，那隔故园心。
寒食雨中，同舍约游天竺，得十六绝句呈陆务
杨万里（宋代）

禅房寂寂水潺潺，涧草岩花点缀间。
忽有仙禽发奇响，频伽来自补陀山。
闻西征中路官军消息 其二
区大相（明代）

自从西征劳士马，六七年间谁主者。溪谷量人乌厌肉，举声向天天泪下。

朝廷任用在得人，枉令赤子膏原野。飞刍挽粟不得停，民穷彻骨复横征。

人言东海深无底，填尽物力何时平。不如表请暂回军，休养士卒求内宁。

明王有道四夷服，安用越国寻兵争。
小憩成季书室
韩淲（宋代）

已喜青山在眼前，午阴佳树更清圆。枕书閒与寻幽梦，洗尽京尘意洒然。
颂古二首 其二
释法一（宋代）

背触人难会，凭君子细看。片云才出洞，遮却面前山。
句
姚宋佐（宋代）

当日客星今底处，化成台辅柄璇霄。
萧庶子相过
白居易（唐代）

半日停车马，何人在白家。殷勤萧庶子，爱酒不嫌茶。
游温陵得未得之士四人作四爱诗·赠来叔泰来
王迈（宋代）

清源吾爱陈来叔，紫帽家声蔼月评。
苦学心能通造化，择交足不出门庭。
人知长宋名先弟，谁识子由文胜兄。
听取缙绅传好语，可轩后有两魁星。
题卞大夫翠阴亭
韩维（宋代）

新得亭名号翠阴，轩窗环合尽青林。
定知野客先回顾，何处山禽自好音。
池面有莲风气馥，城根多竹月华深。
明年便作归来计，应许携樽与抱琴。
和葛德裕寄纸觅兰四绝句 其一
王庭圭（宋代）

丽句云笺敌夜光，穷儿得宝但能藏。惭无好语酬佳惠，徒咏春洲杜若香。
八景胜槩 其三 中峰啸月
方凤（宋代）

耸身尝决云，山月此皛皎。疑是七还丹，彬斑吐物表。
笋
刘敞（宋代）

龙孙春吐一尺芽，紫锦包玉离泥沙。金刀璀璨截嫩节，铜钱不与大梁赊。
生查子
王千秋（宋代）

枝垂云碧长，心展鹅黄嫩。无力倚阑时，扫尽漫山杏。

玲珑影结阴，蕴藉香成阵。谁为祝东风，更莫催花信。
送程给事知越州
杜纮（宋代）

大旆高牙不为荣，锦衣过乡无可喜。长安久客厌尘土，得见青山与流水。

高帆大楫驾吴艘，直指东南不留止。昔人莼鲈有高兴，乍到江国真快耳。

蓬莱危阁切苍霞，湖面百顷秋光里。野凫江鸥点白烟，红蕖蓼花照清泚。

星辰影动落檐前，鼓角声雄来地底。越国强大今尚富，海陆百货填井里。

我公才高出人头，人所为难公则易。暂辞青琐拥朱轓，饱得闲暇穷胜地。

高情洒落白云中，日从宾筵二三子。薄余曾得侍公颜，喜见仙骨清照几。

稽山千古钟秀气，四明五云有幽致。朝浥沆瀣食仓精，暮袭鸿濛餐气蕊。

可以养公之长生，可以辅公之高思。富贵傥来可奈何，经济未施聊自寄。

相如岁晚更倦游，客路崎岖劳马箠。粗官无补官家事，冗食徒索太仓米。

五湖七泽不得到，惆怅浮生轻自弃。得公旌旗先入吴，愿从此去为公吏。
自威雷斯雷乘火车至大白蜡书所见
陈宝琛（清代）

凿空真成绝迹行，祇怜乱木不知名。烧痕匝地看俱尽，黛色参天尚幸生。
送胡平一赴召六绝
曾丰（宋代）

诏归台阁侍从容，名节相高气自雄。
攘臂何愁难倒海，抬头不畏有颓嵩。
绍兴朝会十三首 皇帝升坐用《乾安》。
郊庙朝会歌辞（宋代）

钩陈肃列，金奏充庭。颙卬南面，如日之升。垂衣拱手，治无能名。

顺履献岁，大安大荣。
次韵何子温祈晴二首
陈师道（宋代）

夜半风回雨脚收，万家和气与云浮。
萧条寒巷荒三径，突兀晴空耸二楼。
胜日登临轻一醉，下乡昏垫肯同忧。
江空峡响鱼龙落，尽放青青极目秋。
霜天晓角·双峦斗碧
徐君宝妻（宋代）

双峦斗碧，寒玉雕秋壁。两道凝螺天半，横无限、青青色。拍案涛螺急。似鼓临邛瑟。窗下镜台鸾去，空留得、春山迹。
道傍木
唐备（唐代）

狂风拔倒树，树倒根已露。上有数枝藤，青青犹未悟。
未至池阳五里有齐山寺后岩石巉然缘崖而上绝
杨冠卿（宋代）

泉石吾膏肓，佳处每忘返。
携壶上翠微，一雨秋政晚。
千岩如献上，秀色叠层巘。
缘云梯迳入，危磴石偃蹇。
洞户访真仙，丹成骨已换。
羽化今几年，鸾鹄若在眼。
十四弟归洪州赋莫如兄弟四章赠行
黄庭坚（宋代）

大父无恙时，刻意教子弟。
归扫松楸下，洒我万里涕。
为乐提刑寿二首
卫泾（宋代）

千里潇湘秋气清，使星高并寿星明。
云槎端向银河上，仙桂真从璧月生。
好善优优乐正子，腾光焰焰李长庚。
会看初度称觞后，径驾锋车入帝城。
喜亲家何雩峰举孙次韵
区越（明代）

江海倾心无此老，朱陈托契有衰翁。六旬作祖宁论晚，重庆书贤报锡丰。

树德已滋棠万本，贻谋岂籍粟千钟。屏西百里同光泽，日上中天影渐隆。
寄莫宪使
皇甫汸（明代）

不睹鱼中素，宁知隔岁情。一官聊自免，万事若无营。

发为辞刘白，书因去赵成。思君对烟草，江上唤愁生。
资州 其二
宋京（宋代）

箫鼓旌旗簇锦鞯，路人遥指翠微闲。使君乘兴同民乐，猿鹤无心不碍闲。
秋日晚归
白衣保（清代）

林外红霞拂女墙，征衫初换爱新凉。板桥柳色经残雨，山店鸦声报夕阳。

久客不妨甘寂寞，微官何必卜行藏。萧萧鞍马秋风里，又见梧桐几叶黄。
挽徐提举
程珌（宋代）

人品真豪爽，天姿尚典刑。
昼帘深院子，春旆拥郊坰。
云子千艘白，监烟万灶青。
南州高士博，三叹一彫零。
晚过慧师
何曰愈（清代）

慧公栖隐处，结屋白云巅。门冷无过客，山空闻暮蝉。

烹茶扫落叶，接竹引流泉。乘月来相访，冲残半岭烟。
送卢管记仙客北伐
沈佺期（唐代）

羽檄西北飞，交城日夜围。庙堂盛征选，戎幕生光辉。

雁行度函谷，马首向金微。湛湛山川暮，萧萧凉气稀。

饯途予悯默，赴敌子英威。今日杨朱泪，无将洒铁衣。
枫桥酬张季思
释居简（宋代）

欲唤扁舟一访寻，开窗同揖小猊岑。风晴堕叶声应燥，目远孤鸿影易沉。

餐为菊英聊缓带，醉因雪萼小低簪。隔溪半夜疏钟到，定有清新入短吟。
谒金门
徐必（宋代）

春欲半。重到寂寥山馆。修竹连山青不断。谁家门可款。

红晕花梢未半。绿蘸柳芽犹短。金缕香消春不管。素蟾光又满。
浣溪沙 晚发见微雪
蒋永修（清代）

侵晓匆匆策骑先，怪他山色淡于烟。一鞭寒透五更天。

高拂柳丝凝玉屑，轻粘草甲碎花钿。暗传春色到梅边。
题四梦图·梦蝶
刘克庄（宋代）

浪说身如蝶，安能及蝶哉。
穿花终日去，据槁霎时回。
沈季卿出元具茨王相山诗卷相示两翁虽存没异途而均为不偶读之良增慨叹为题轴尾
周紫芝（宋代）

沈郎带减不胜衣，瘦甚由来政坐诗。试数交游尽前辈，便知文采照当时。

子猷何处寻脩竹，漫叟今谁吊旧祠。人似浮云忽吹散，老夫虽健鬓成丝。
病少愈偶作二首 其二
陆游（宋代）

病入秋来不可当，便从此逝亦何伤。百钱布被敛首足，三寸桐棺埋涧岗。

但恨著书终草草，不嫌徂岁去堂堂。今朝生意才丝发，便拟街头醉放狂。
八景胜概·中峰啸月
方凤（宋代）

纵身尝决云，山月此晶皎，
疑是七还丹，邠盼吐物表。
之官新定却寄并州通判王几道
张伯玉（宋代）

新定与并门，天南天北人。
扁舟江处客，别乘塞垣身。
朔马惊鸣橐，秋鲈上钓纶。
何时叙离阔，把酒碧嵩春。
谢重缘旧山水障子
齐己（唐代）

敢望重缘饰，微茫洞壑春。坐看终未是，归卧始应真。

已觉心中朽，犹怜四面新。不因公子鉴，零落几成尘。
无题
李商隐（唐代）

紫府仙人号宝灯，云浆未饮结成冰。

如何雪月交光夜，更在瑶台十二层。
朱樱白头
陈琏（明代）

杜宇声乾花渐稀，樱桃叶底已累累。白头飞下先偷眼，立在东风第一枝。
暴客行
卢若腾（明代）

青灯荧荧照读书，暴客惠然入吾庐。吾庐萧索何所有，两簏敝衣尽赠渠；

主人不怒客不喜，一场得失仅尔耳。人言廉士只虚声，今日幸有君知己；

按剑相盼戏耶真，我本非君之仇人。
绍兴二年三月还自淮西重至宣城与德渊寺丞诸友散步后圃登双溪楼二首 其二
李光（宋代）

夙衔王命出行朝，军士无哗罢击刁。一笑聊空狐鼠穴，却驱貔虎取天骄。
孟子·闻知
陈普（宋代）

神知不在见知闻，气化流行一本存。
轲后谁言无复有，遗歌依旧起龙门。
叹息行赠别胡思齐
刘崧（元代）

叹息复叹息，志士恒苦辛。
少日不得意，暮年愧其身。
前有尊酒清且旨，酌酒奉君君莫止。
人生最乐在相知，莫徇虚名轻跅弛。
沛中屠贩还封侯，扬雄草《玄》空白头。
浮云不尽万里意，白日长悬千古愁。
南山之阴多洞府，十年不归叹修阻。
绿萝芳草澹风烟，君独胡为在尘土。
五云馆前花满津，紫骝蹀躞骄青春。
春时禽鸟各自适，燕子低回还附人。
江风萧萧吹水急，江寺钟残野鸟集。
口中吟咏眼看山，细雨苍茫愁独立。
邓溪漉漉秋水泥，见尔令我欢相携。
酒酣燕坐石盘岭，明月正在松林西。
近闻烟尘起闽广，官军驱驰日南上。
郡邑无人豹虎行，道路萧条竟安往。
我思旧游湖水东，昔者登临今不同。
常年九月章浦净，吴霜夜落青芙蓉。
芙蓉花开日欲暮，美人娟娟隔烟雾。
一段愁心化彩云，至今飞绕河桥树。
今夕果何夕，别君还忆君。
古来贤达常坎坷，慎尔出处超其群。
贺新郎·家住峨山趾
魏了翁（宋代）

家住峨山趾。暑风轻、双泉漱玉，五坡攒翠。坡上主人归无计。梦泛沧波清泚。曾拜奏、前旒十二。愿上皇华将亲去，及翁儿、未老相扶曳。乘款段，过闾里。玺书未报人相谓。倚西风、胡尘涨野，隐忧如猬。就似东门贤父子，祗恐荣亲犹未。待洗尽、岷峨憔悴。便把手中长杓柄，为八荒，更作无边施。却上表，乞归侍。
清隐岩
陈岩（宋代）

一生不买真清誉，平日不歌招隐诗。
底事琢山成大字，有名还被众人知。
京口送朱昼之淮南（一作寄赠妓人）
李涉（唐代）

两行客泪愁中落，万树山花雨后残。

君到扬州见桃叶，为传风水渡江难。
蓉湖秋月
邹士随（清代）

芙蓉湖上月光浮，独坐凭栏万象收。茶灶笔床三尺席，白蘋红蓼一滩秋。

风流已散春申履，潮信还催范蠡舟。何似阮湘投佩客，每拈芳草忆灵修。
次所盘山村
丘葵（宋代）

溪外青山山外村，数间茅屋掩柴门。
青裙灶下偷窥客，白发堂中笑弄孙。
乞火煮茶烧圭锉，隔篱贳酒举匏尊。
梅花不解留人住，山路归来已夕昏。
滑石
张孝祥（宋代）

重来滑石铺，为爱碧泉鸣。古甃苔花涩，虚檐桂月明。

乔林通夜气，密竹动秋声。客里清凉地，悠然一振缨。
春尽夜坐三首
杨万里（宋代）

病夫说病诉旁人，他自开眉我自颦。
後有病夫看病句，不须告欣亦沾巾。
贵溪周懿文寄遗建茶偶成长句代谢
宋祁（宋代）

茗箧缄香自武夷，陆生家果最相宜。
烹怜昼鼎花浮栅，采忆春山露满旗。
品绝未甘奴视酪，啜清须要玉为瓷。
茂陵渴肺消无几，争奈还书苦思迟。
仙遇湖寺
卞文载（明代）

当年仙遇起湖光，耸岭危峰出上方。梵榻虚涵云影碧，禅心清上月波凉。

花开优钵青莲现，药就金炉石髓香。千古灵源独来往，不妨世事几沧桑。
视陂至崇仁村落
陆游（宋代）

津亭徙倚客衣单，秋尽江南亦已寒。
雁翅不禁疏雨湿，枫林初染早霞丹。
少年已叹儒冠误，暮境更知行路难。
倦马归来踏残日，长吟聊得写忧端。
饮酒二十首同苏翰林先生次韵追和陶渊明十四
晁补之（宋代）

安昌汉耆儒，乐饮侈亦至。
东坡俭不固，少饮得径醉。
愚敢效戴崇，正复思其次。
旁通获亲爱，公亦安所贵。
便坐时一卮，彭宣宁寡味。
赠西岳山人李冈
岑参（唐代）

君隐处，当一星。莲花峰头饭黄精，仙人掌上演丹经。

鸟可到，人莫攀，隐来十年不下山。袖中短书谁为达，

华阴道士卖药还。
句
释守道（宋代）

柳色黄金嫩，黎花白云香。
简弟子京
沈鍊（明代）

北征冬尽下扬州，积雪疏花散石楼。此日飘零遥忆汝，长江浩荡不胜愁。

仓皇乡土殊相慰，潦倒风尘总未休。安得万山深隐处，披云倚壑共冥搜。
西江月 和柳永
张师师（宋代）

一种何其轻薄，三眠情意偏多。飞花舞絮弄春和。

全没些儿定个。

踪迹岂容收拾，风流无处消磨。依依接取手亲挼。

永结同心向我。
赠安成诗
谢灵运（南北朝）

明政敦化。
矜恤载怀。
用掇良彦。
循我人黎。
江既永矣。
服亦南畿。
解袂告离。
云往风飞。
独不见
李白（唐代）

白马谁家子，黄龙边塞儿。
天山三丈雪，岂是远行时。
春蕙忽秋草，莎鸡鸣西池。
风摧寒棕响，月入霜闺悲。
忆与君别年，种桃齐蛾眉。
桃今百馀尺，花落成枯枝。
终然独不见，流泪空自知。
元和十年自朗州至京戏赠看花诸君子
刘禹锡（唐代）

紫陌红尘拂面来，无人不道看花回。
玄都观里桃千树，尽是刘郎去后栽。
哭赵吏部
胡仲弓（宋代）

篇诗曾送耻斋行，岂料存亡隔此生。
早控危衷敷鲠论，晚留遗爱在羊城。
惜无金辂封同性，空有玉棺归九京。
箧笥旧藏君杂藁，令人一读一伤情。
史太师病愈未果走贺诞辰伊迩作古诗三首寄之
刘应时（宋代）

真隐道骨坚，能御阴阳寇。
不藉卢扁术，自得乔松寿。
香馥东篱菊，樽余北海酒，
裁诗千百篇，年年登衮绣。
和家字韵呈同社诸公
廖行之（宋代）

平生四海鲁东家，貌敬谁能礼有加。
试问离歌谈狗曲，何如艳曲唱山茶。
广平似铁诗犹好，河内闻箴喜更夸。
惟有谪仙堪痛饮，世间佳处乐无涯。
蚊雷
赵时韶（宋代）

朝来伏地悄无声，入夜轰轰屋底鸣。
堪笑不能惊蛰户，空将胡蝶梦魂惊。
闻任翼圣亡
陈祖范（清代）

秦淮载笔后，一别如雨绝。我伏闾里中，懒不事干谒。

每有当路闾，无端愿交结。叩其所从来，谓君向若说。

乃知迹虽疏，风义极真切。忆昔言别时，赠我句卓杰。

自拟赤城霞，谓予姑山雪。雪寒尚皑皑，霞光忽沦灭。

沦灭胡足悲，层霄已照彻。
遥同杜员外审言过岭
沈佺期（唐代）

天长地阔岭头分，去国离家见白云。
洛浦风光何所似，崇山瘴疠不堪闻。
南浮涨海人何处，北望衡阳雁几群。
两地江山万余里，何时重谒圣明君。
中秋次韵
章甫（宋代）

秋浦堂前有清集，久客思家泪痕湿。
连年客里作中秋，今岁还家又无及。
山中茅屋冷如水，应念征尘何日洗。
边鸿也解寄归音，旅燕亦能辞故垒。
滔滔四海知音谁，公家公子岁寒期。
殷勤为我拨新酿，暖热向我哦好诗。
我生志愿良自足，肯向天涯长碌碌。
愿君腰金佩鸣玉，从我羹藜饭脱粟。
秋风舟子两相催，侧帽长吟归去来。
开帆转柁清溪口，还山要趁重阳酒。
留题剑池石壁
方琛（宋代）

裂破幽篁续古苔，一泓俯瞰石房开。
辘轳竟日知无尽，泉脉元从海上来。
纪西夏事
范雍（宋代）

七百里山界，飞沙与乱云。
虏骑择虚至，戍兵常忌分。
啸聚类宿鸟，奔败如惊麕。
难稽守边法，应敌若丝棼。
田熙载比失解留诗别承之殿撰承之用其韵以宠其行如璧亦次其韵
饶节（宋代）

田侯蕴藉绝凡尘，常苦冥冥天胜人。可但渊源深孔孟，更无学术略仪秦。

且寻耒耨聊糊口，未置文章便稳身。幸有使君敦眷旧，转令名字落簪绅。
初至巴陵与李十二白、裴九同泛洞庭湖三首·其一
贾至（唐代）

江上相逢皆旧游，湘山永望不堪愁。
明月秋风洞庭水，孤鸿落叶一扁舟。
依韵和干公题庭中太湖石二首 其二
王贞白（唐代）

徒劳水府寻，宛在玉堂阴。兰圃安虽窄，盆池映转深。

山僧来尽爱，诗客见先吟。若是买花者，年年不计心。
惠阳归舟
何巩道（明代）

声在秋林半是蝉，况逢沙岸夕阳天。閒身初谢吟诗债，长路谁阳买酒钱。

断梦忽惊千点雨，饥心空望几家烟。扁舟未遂鸱夷愿，归种苏秦二顷田。
感事吟又五首 其五
邵雍（宋代）

前有亿万年，后有亿万世。中间有寿人，未过百来岁。

出口无善言，行身无善事。徒有人之身，殊无人之贵。
郝泽民主簿赠诗次韵二首
陈造（宋代）

薄宦年来尚转蓬，忍将荣粹问虚中。
共怜杜老谙为客，不讶元忠厌作公。
胜日笑谭方衮衮，残冬光景苦匆匆。
棋枰得隽诗反水，谁信吾徒旧讳穷。
逍遥咏 其十
赵炅（宋代）

鼎内莲花出，如尘发绛红。坎铅将匹配，离火好相逢。

阴散何优劣，阳归自合同。消停方可信，辉华大道雄。
春贴子 皇后阁五首 其一
真德秀（宋代）

宝胜千春字，琼樽九酝香。六宫齐上寿，地久配天长。
夏日杂题八首 其六
陆游（宋代）

身闲欲出无如懒，酒薄虽倾不敌愁。残暑从今无一月，剩储诗思待新秋。
金莲出玉花 莱州仓使庐武义
马钰（金朝）

庐公仓使。意在留心风马二。未解修丹。送我劳劳到武官。速回车马。欲要全真先弃假。功行须周。定是将来看十洲。
端明李侍郎挽歌三首
梅尧臣（宋代）

官岂不为达，其如望未充。
敏辞倾一代，发问诎三公。
厌向承明直，思行邵伯风。
嗟嗟玉树折，埋没彼蒿宫。
雪晴
项安世（宋代）

煜煜阳光动，欣欣客意宽。
雪消田已润，霜重露仍乾。
半世长行脚，经年未解鞍。
管晴兼管雨，何日得心安。
富郑公画像赞
李纲（宋代）

天下达德，惟仁智勇。合之成体，散之致用。岩岩富公，备此三德。

直道不回，以相王国。其智伊何，见于使虏。敷陈利害，以悟其主。

欢盟至今，莫敢予侮。其仁伊何，见于救灾。饥民如云，襁负以偕。

法简惠周，垂训将来。何以行兹，断以勇克。众人所惧，公独不惑。

夺虏之气，厉色折之。赈民之饥，诚意活之。我生后公，今觌厥象。

丹青载传，朝夕是仰。
大宁悟长老写师像求赞
释正觉（宋代）

眼睛活，髑髅乾，妙在离微转处看。鱼潜水而秋痕愈碧，鹤卧松而月梦犹寒。

应呼之神居谷，随色之珠走盘。影响黏谁眉得用，斲泥馀地鼻无漫。
乙丑三月十二夜梦得家有园池乐寿康之句觉而足成效邵康节作首尾吟八首 其八
徐经孙（宋代）

家有园池乐寿康，浮云富贵利名场。栏栽药相扬楼美，坛植花王姚魏良。

忘机久结盟鸥社，得意闲观狎鹭塘。提壶挈榼堪游赏，家有园池乐寿康。
授时历以丁未为一岁 其一
仇远（元代）

仇山村叟始生辰，六帙平头又见春。检历今年交一岁，乘槎有日到三神。

文章翰墨聊从好，富贵功名莫认真。且醉市桥新熟酒，红梅花插白纶巾。
上冢
方岳（宋代）

一杯麦饭洒悲辛，不尽烟芜旧与新。
地下岂无担板汉，世间但与乞墦人。
荼蘼芍药几何日，寒食清明又一春。
自是老怀多感慨，非干芳草负蹄轮。
杂感 其三
鲁铎（明代）

端居有所思，所思在长安。冉冉岁云暮，梦想接容颜。

缄书不我遗，怅此别恨端。徙倚向幽独，喟然伤心肝。
题山居图
顾逢（宋代）

展卷拟曾到，柴门非一湾。
抱琴随白鹤，坐石看青山。
隐者有余乐，贵人无此閒。
更须添数笔，著我在其间。
又和敬夫韵
林用中（宋代）

青山不老千年在，白发如丝两鬓新。
历尽高山数万里，未知何路是为真。
何龙图赴上秘阁同诸君赋诗
韩维（宋代）

华阁岧峣冠道山，群公清晓集初筵。
独持金印承新命，重对牙签识旧编。
英俊雍容欣接袂，文章疏阔愧怀铅。
一时高会形风什，留作儒林故事传。
小车初出吟
邵雍（宋代）

物外洞天三十六，都疑布在洛阳中。
小车春暖秋凉日，一日止能移一宫。
邺城怀古
孟云卿（唐代）

朝发淇水南，将寻北燕路。魏家旧城阙，寥落无人住。

伊昔天地屯，曹公独中据。群臣将北面，白日忽西暮。

三台竟寂寞，万事良难固。雄图安在哉，衰草沾霜露。

崔嵬长河北，尚见应刘墓。古树藏龙蛇，荒茅伏狐兔。

永怀故池馆，数子连章句。逸兴驱山河，雄词变云雾。

我行睹遗迹，精爽如可遇。斗酒将酹君，悲风白杨树。
赠葛天民
薛师石（宋代）

逃禅已得计，易姓岂云非。
自说身如幻，常人见亦稀。
亭边看荷叶，楼上挂蓑衣。
几夜苏堤月，随君瘦影归。
登茅山天市坛四首 其三
惟则（元代）

一片松林又一宫，开门面面看茅峰。意行恍惚庐山路，归饭僧分上下钟。
重阳后一日偕翁宾旸张敬之江楼分韵得台字
周端臣（宋代）

一笑江楼把酒杯，阑干倚遍重徘徊。风生别浦潮回去，云暗前山雨过来。

秋冷丹枫先叶坠，节迟黄菊未花开。凭高引领还兴感，昨日谁登戏马台。
题终南翠微寺空上人房①
孟浩然（唐代）

翠微终南里，雨后宜返照。

闭关久沈冥，杖策一登眺。

遂造幽人室，始知静者妙。

儒道虽异门，云林颇同调。

两心相喜得，毕景共谈笑。

暝还高窗眠，时见远山烧。

缅怀赤城标，更忆临海峤。

风泉有清音，何必苏门啸。
独卧
王讴（明代）

独卧转病余，褰帷惧寒入。
林风鸟乱鸣，山雨夜来湿。
炉薰壁景沈，曙启檐光集。
饮涧学长生，胡为在城邑。
西省斋宿陪侍左史曹舍人话旧以除当字赋诗下
程公许（宋代）

一行奎画宠新除，左陛濡毫要直书。
何幸鵷班连省闼，误令鼠璞杂琼琚。
云窗楼阁非官府，璧月珠星近帝居。
二十年前旧骚律，琢磨今乃过黄初。
暮秋六首 其六
陆游（宋代）

清秋又是一年新，满眼丹枫映白蘋。海内故人书断绝，汀洲鸥鹭却心亲。
自衡阳移桂十馀本植零陵所住精舍
柳宗元（唐代）

谪官去南裔，清湘绕灵岳。晨登蒹葭岸，霜景霁纷浊。

离披得幽桂，芳本欣盈握。火耕困烟烬，薪采久摧剥。

道旁且不愿，岑岭况悠邈。倾筐壅故壤，栖息期鸾鷟.

路远清凉宫，一雨悟无学。南人始珍重，微我谁先觉。

芳意不可传，丹心徒自渥。
无诤
释心月（宋代）

拈花微笑争端起，面壁安心闹铺开。
数到老卢明上座，使人心识一时灰。
齐天乐 其二 叠韵
易顺鼎（清代）

五陵结客而今倦，飘零少年裘马。曲唱黄骢，尊倾绿蚁，曾醉汉马丰霸。

头颅可借。感前辈荆高，与人宗社。流落江南，酒徒肝胆向谁写。

鱄离侠同疆冶。怪姑苏儿女，空剩柔雅。泪洒春红，真娘墓上，蝶粉斜阳一把。

君原健者。怎燕筑吴箫，两般都哑。莫把雄心，对他莺燕话。
句
朱浚（宋代）

明明采石兵前样，参赞归来即近臣。
听雨
蔡銮扬（清代）

残竹和烟冻未消，梦回池馆夜萧萧。却疑身倚乌篷立，重过江南旧板桥。
还家呈伯氏
黄庭坚（宋代）

去日樱桃初破花，归来著子如红豆。
四时驱迫少须臾，两鬓飘零成老丑。
永怀往在江南日，原上急难风雨後。
私田苦薄王税多，诸弟号寒诸妹瘦。
扶将白发渡江来，吾二人如左右手。
苟从禄仕我邅回，且慰家贫兄孝友。
强趋手板汝阳城，更责愆期被词诟。
法官毒螫草自摇，丞相霜威人避走。
贱贫孤远盖如上此，此事端于我何有。
扛囊粟麦七十钱，五人兄弟二十口。
官如元亮且折腰，心似次山羞曲肘。
北窗书册久不开，筐箧黄尘生锁钮。
何当略得共诗论，况乃雍容把杯酒。
意气敷腴贵壮年，不早计之且衰朽。
安得短船万里随江风，养鱼去作陶朱公。
斑衣奉亲伯与侬，四方上下相依从。
用舍由人不由己，乃是伏辕驹犊耳。
声声慢 还苏州后至修梅旧居，未免室迩人遥之感，怅然倚声。
俞庆曾（清代）

窈窕文窗，朦胧花影，无聊旧径重游。草绿闲阶，珠帘不上银钩。

无情垂杨自碧，弄丝丝、未解人愁。记当日，钗虫对剔，细语绸缪。

惆怅而今两地。望盈盈一水，难泻离忧。徙倚江亭，教人错认行舟。

一幅芸笺欲寄，劝加餐，难觅庚邮。频屈指，倚风前、惟盼三秋。
和山谷题李亮功家周昉画美人琴阮图
高荷（宋代）

丹青有神艺，周郎独能兼。
图画绝世人，真态不可添。
却怜如画者，相与落谁手。
想像犹可言，雨重烟笼柳。
舟泛吴淞江
卢熊（明代）

早发木兰桡，江行趁落潮。
雨分牛脊近，云隔马鞍遥。
弟妹成疏阔，交朋竟寂寥。
谩持昌歜酒，那得客愁消。
山中懒睡四首 其一
王守仁（明代）

竹里藤床识懒人，脱巾山麓任吾真。病夫已久逃方外，不受人间礼数嗔。
夜归孤山寺却寄卢郎中
许浑（唐代）

青山有志路犹赊，心在琴书自忆家。醉别庾楼山色晓，

夜归萧寺月光斜。落帆露湿回塘柳，别院风惊满地花。

他日此身须报德，莫言空爱旧烟霞。
重阳前一日约寓公饮于新开湖之西港有歌词者其乱曰会与州人饮公遗爱一江醇酎遂以此分韵赋诗某得一字
魏了翁（宋代）

吾州远景楼，为天下第一。下有千尺湖，长虹倚斜日。

烟云纷蔽亏，草树互蒙密。人既位通显，湖犹困遗逸。

一段云锦机，割截不成疋。我来划见之，慨然为拈出。

凹者豁以舒，凸者疏而溢。乃取半山句，以榜湖阴室。

晨舟乱平渺，日晏未云毕。客喜以问余，幻成子何术。

余非袭而致，彼有是良质。牛山木尝美，茅径人自窒。

一笑各会心，凉风送萧瑟。
赠杨持正
曾丰（宋代）

国初天下一文公，子岂他杨未袭封。
大地江山资本领，长天风雨发机锋。
齐门不分轻弹瑟，鲁庙可当细奏镛。
未有可分和气处，薰然煦甚自乔松。
四和除字韵寄元思别驾
林希逸（宋代）

多生已被禅勾引，万事祇凭酒破除。节物变衰黄落矣，儒功寡要白纷如。

怀贤疑似渴司马，避俗佯为聩仲车。好友年来吟骤进，相逢何日语姬鱼。
杂诗三十二首 其三十二
李梦阳（明代）

窭人困贫贱，忉切常自悲。达者竞先步，所苦名位卑。

旦荣昏暮零，二者谁复知。二者不可知，懊恼将何为。

不见旷世子，埋没随蒿藜。
宣城琴高之名甚著转送四方甚珍品也比得之乃
钱时（宋代）

春网琴高长藋茅，宣城风物剩浮夸。
蜀溪岁岁桐鱼工，堪恨无人唤药查。
睡花阴令
仇远（元代）

愁云歇雨，净洗一奁秋霁。枝上鹊、欲栖还起。曲阑人独倚。

持杯鹊月，月未醉、笑人先醉。忘醉倚、木犀花睡。满衣花影碎。
菊竹梅竹 其一
徐贲（元代）

绿竹黄花共一丛，楚江日照自西风。屈原放逐娥皇杳，千古离愁此日同。
七月十七日离夔州是夜宿瞿唐
王十朋（宋代）

邦人送别亦伤情，杨柳阴中涕泣声。我亦怜夔不忍去，一宵留宿旧江城。
送丘为赴上都（一作送皇甫曾）
刘长卿（唐代）

帝乡何处是，歧路空垂泣。楚思愁暮多，川程带潮急。

潮归人不归，独向空塘立。
落叶二首用前咏落叶韵 其二
陈曾寿（清代）

寄远缄红尚有情，矜秋爱晚似前生。任教温室全灵寿，从此寒林属李成。

岁暮观山人独立，夜长敲户梦频惊。风轩扫尽秋何寄，伫待空枝偃雪声。
王季海求父宣义挽词二首
苏籀（宋代）

缮性克知命，乡评行实尊。
传经拾科第，彩服匝庭轩。
韡萼专方面，良弓补谏垣。
金坡振词笔，品藻不胜言。
用元韵寄周推萧法
王炎（宋代）

隔岸好山罗数峰，绕檐修竹添深丛。
云溪有此兔一窟，将雏德深随梁鸿。
一饥难忍出谋食，志郁不伸成怪松。
彼美湓城二君子，昔未识面先闻风。
一如龙媒气深稳，不鹜捷径行匆匆。
管城之外别用志，懒哦五字吴江枫。
动中养定自有道，须岂不白颜甚红。
一如鵷雏出丹山，律吕节奏藏于胸。
即之肃肃又盎盎，意在寥廓观鸿蒙。
蹒跚勃窣我何者，亦许附在交游中。
少时浪迹鹿在薮，垂老能言鹦入笼。
心官鄙训如腻垢，见此水镜一洗空。
霏霏伏雨湿杨柳，滴滴寒露凋芙蓉。
日月逝矣足可惜，梦魂不入槐安宫。
破觥暖浪侵浮蚁，小鼎生烟明宛虹。
为公更作商声歌，朔风惨淡吹葭蓬。
精金美玉有定价，叹息钜眼无坡翁。
为痴绝和尚赞初祖达磨并马大师画象 其一
释居简（宋代）

穿耳耳未尝穴，缺齿齿未尝折。北度一苇可航，西归只履自挈。

或谓之空劫已前中流砥柱，或谓之拈花已后金口木舌。

或曰正宗别调，又曰直指曲说，皆非吾之所谓道也。

若夫求大乘器，走十万里，俟人作兴，器岂大乘。夙负先觉，礼闻来学。

学而知之，既远且邈。负是四者，吾恐五竺之铁不足铸此错也。
得李滁州书以玉潭庄见托，因书春思，以诗代答
独孤及（唐代）

春物行将老，怀君意讵堪。朱颜因酒强，白发对花惭。

日日思琼树，书书话玉潭。知同百口累，曷日办抽簪。
题养正图六十首 其十一 夫妇如宾
弘历（清代）

躬耕妻馌饷，相敬如大宾。臼季因识缺，荐贤掌下军。

燕好慎动静，鼎来还诫君。
送水墨项处士归天台
方干（唐代）

仙峤倍分元化功，揉蓝翠色一重重。

还家莫更寻山水，自有云山在笔峰。
晨起闻徐应卿诵季益诗作诗寄季益兼简公择
赵蕃（宋代）

诗工于我贫相似，憇迹招提亦尔同。
问讯稍愆书草划，往来长恨马匆匆。
黄花红叶时将晚，衰发苍颜道转公。
寄谢俞郎近安否，会看抟翮上秋风。
自忻村被酒归失方竹杖
王洋（宋代）

我贫难致远，得此有夤缘。弟为兄身老，书来意已传。

扶衰惟献直，入手不随圆。偶向醉中别，如何不黯然。
题河阳后城平嵩阁
李迪（宋代）

南指嵩高北太行，大河中出贯灵长。
君王不恃金汤险，自有仁恩结万方。
江仲嘉行邑将归见寄绝句次韵 其七
程俱（宋代）

闻说人间有阆风，飞霞无路欲谁从。只今华发惊衰态，却羡苍松独耐冬。
题西平王旧赐屏风
温庭筠（唐代）

曾向金扉玉砌来，百花鲜湿隔尘埃。披香殿下樱桃熟，

结绮楼尘芍药开。朱鹭已随新卤簿，黄鹂犹湿旧池台。

世间刚有东流水，一送恩波更不回。
赠黄医士
梁煌晰（明代）

东郭悬壶百尺楼，羽人何处不丹邱。自从勾漏为臣仆，更向华阳定去留。

千顷波光生井灶，半帘春色自罗浮。功成自见骖鸾鹤，长啸空山明月秋。
闻毁
强至（宋代）

忆初向关中，触热事西走。
淋漓汗征衣，早夜犯星斗。
欢然赴所知，辛苦复何有。
主人喜宾至，相见劳杯酒。
誓将效毫发，聊以塞所厚。
遇事因辄言，何尝计从否。
平生性坦率，间或忤交友，
是非长安城，侧身避谗口。
彼奸乘其前，吾虑亦已后。
二叔诬周公，三人惑曾母。
青蝇乱黑白，视洁以为垢。
圣贤且不免，予免焉能苟。
浩歌动归欤，至此信不偶。
春风忆东南，岩花映溪柳。
南山有屋庐，酿熟唤邻叟。
何时理扁舟，旧物入吾手。
回头谢狺狺，投北汝谁受。
池上夜境
白居易（唐代）

晴空星月落池塘，澄鲜净绿表里光。露簟清莹迎夜滑，

风襟潇洒先秋凉。无人惊处野禽下，新睡觉时幽草香。

但问尘埃能去否，濯缨何必向沧浪。
送润州通判屯田
欧阳修（宋代）

船头初转两旗开，清晓津亭叠鼓催。
自古江山最佳处，况君谈笑有余才。
云愁海阔惊涛涨，木落霜清画角哀。
善政已成多雅思，寄诗宜逐驿筒来。
千人洞
胡梅所（宋代）

天生岩穴受千人，隐隐峦深隔□尘。
不识人间经几劫，洞门依旧锁闭云。
喜迁莺（冬寿太守）
曹宰（宋代）

岁华将近。得昨夜一枝，江南佳信。建水城中，武夷峰上，恰属老人星分。间世挺生贤哲，贾马文章清俊。推太守，想区区百里，难淹良骏。

舆论怀报也，暂把玉山，寄与丹青晕，寿旦方临，祠堂其立，底事古今谁胜。自有养生妙诀，赢得朱颜芳鬓。犹更好。佩金鱼宝带，凌烟优选。
新添声杨柳枝词
裴諴（唐代）

思量大是恶姻缘，只得相看不得怜。
愿作琵琶槽郍畔，得他长抱在胸前。
独房莲子没有看，偷折莲时命也拌。
若有所由来借问，但道偷莲是下官。
题适安清湖寓居
陈起（宋代）

薰风轩槛晓晴开，郁郁桐阴手自栽。
二水合流当户过，一山分影入楼来。
琴逢良夜时挥刑，诗欲名家巧翦裁。
可羡一廛安所适，纷纷车马汩黄埃。
羞墓诗
周邠（宋代）

当年一弃会稽侯，大墓烟芜锁别愁。惆怅不逢郎衣锦，至今粉骨尚含羞。
闻逝者自惊
李嘉祐（唐代）

亦知死是人间事，年老闻之心自疑。黄卷清琴总为累，

落花流水共添悲。愿将从药看真诀，又欲休官就本师。

儿女眼前难喜舍，弥怜双鬓渐如丝。
王乐道观文挽词三首 其三
范纯仁（宋代）

才罢荆州市，俄归蒿里坟。盐梅失群望，羽翼有前勋。

浪作登龙客，惭无幼妇文。辱知无以报，洒泪向嵩云。
链丹井
释智圆（宋代）

仙去遗踪在，泠泠翠岳边。
泠光涵碧甃，暗脉洩寒泉。
月映冰壶浅，秋澄古鉴圆。
羽人居止近，闲汲灌芝田。
出都门下诸子饯送赋此留别
李孙宸（明代）

三晋藩封玉节分，春明送别意何殷。寒风策马愁长路，落日登台望五云。

江海渐看星是客，交游空惜雁离群。岭头未少梅花折，赋就还堪驿使闻。
道经柘溪静林寺
邵棠（宋代）

青山万叠倚晴空，中有招提一径通。
衲子不关尘世事，黄花红叶共秋风。
晦之厌州县之劳作诗奉勉
孔平仲（宋代）

踠足骅骝铩羽鸿，似君今日叹途穷。濯缨空有沧浪志，敛板犹趋尘土中。

论议最宜陪凤沼，文章独可直鳌宫。暂时淹恤宁非命，得失须观塞上翁。
奉和族祖紫岩翁谩兴十首 其三
汪炎昶（宋代）

铿锵国风始，孰云堕微茫。祇今寂寥中，满耳犹洋洋。

聋俗自无闻，此音初不亡。
和林子长送芡实诗韵 其二
虞俦（宋代）

裹送头颅慰隔年，书传鸿雁正翩然。诗成更想挥毫处，无数珠玑落满筵。
和子瞻和陶渊明杂诗十一首
苏辙（宋代）

大道如衣食，六经所耕桑。
家传易春秋，未易相秕糠。
久种终不获，岁晚嗟无粮。
念此坐叹息，追飞及颓阳。
天公亦假我，书成麟未伤。
可怜陆忠州，空集千首方。
何如学袁盎，日把无可觞。
句
刘倓（宋代）

江南春晚经行地，賸有唐昌玉蕊花。
露绮烟絺无限态，冰清玉润自成葩。
缘识
宋太宗（宋代）

南来北去无时节，举翅抬头飞似雪。
当日离春今日秋，湘江浦上旧明月。
江城梅花引
程颂万（清代）

横塘双桨掠秋苹。荡愁根。剪愁根。艇子归来，阑角认灯痕。

贪筑小楼临水住，多分月，有时香，都到门。

闭门香篆懒重熏。月黯魂。花黯颦。被也被也恋不得，空惜余温。

记取折枝花样画罗裙。记取裙边书小字，诗瘦也，比侬家，瘦几分。
初伏大雨戏呈无咎四首
邓忠臣（宋代）

突洽尘鱼生甑釜，十年都城困风土。
不辞挥汗过三伏，败屋怯风滂沱雨。
张侯作诗召清风，渴读如饮雪山乳。
笑我形容太瘦生，我亦悔前用心苦。
晁子迭唱亦起予，两从终日同堂语。
奈何拘学技艺穷，跛鳖欲趁骕骦舞。
魁然围腹贮文史，朝来气爽宽酒户。
为君急置槎头鳊，缕翠霖红落雕俎。
赠笔工周永年二首
曾丰（宋代）

初心聊欲以文鸣，开国何曾梦管城。
借不中书非所歉，秋毫元重泰山轻。
赋得隋宫燕
杨琅树（清代）

空梁故垒渐成尘，宛转犹寻旧日春。几度自来还自去，宫中不见卷帘人。
留题徐子方客楼
张昱（元代）

倦游到处即淹留，虽是孤村境却幽。松下野云闲似鹤，门前溪水浅于舟。

琅玕夏簟儿能设，琥珀春醅妇可谋。连日小楼忘客况，放翁凡事颇清修。
天人阁端午帖子词
宋庠（宋代）

令月辰标午，皇居物效祥。
仙蒲九节长，宫树万年芳。
新春恭奉皇太后幸圆明园
弘历（清代）

嫩日和风丽凤城，御园韶孟更鲜清。恭陪慈豫行时令，乐向春台验物情。

冻柳临堤舒眼缬，温花向席发心荣。初来别有生欣处，弥望鳞塍积瑞霙。
赠楞枷老瑛上人
华岳（宋代）

无聊断梗拨寒灰，门掩霜风客自推。
急下火垆叉手接，便将布袋解头开。
拂床展卷呈诗稿，炙盏分茶当酒杯。
别后逢人须问讯，楞伽曾倩寄书来。
王伯扬所藏赵昌花四首 其四 山茶
苏轼（宋代）

萧萧南山松，黄叶陨劲风。谁怜儿女花，散火冰雪中。

能传岁寒姿，古来惟丘翁。赵叟得其妙，一洗胶粉空。

掌中调丹砂，染此鹤顶红。何须誇落墨，独赏江南工。
书边事（一作边行书事，一作塞上行）
李昌符（唐代）

朔野烟尘起，天军又举戈。阴风向晚急，杀气入秋多。

树尽禽栖草，冰坚路在河。汾阳无继者，羌虏肯先和。
游潮音寺
周尔墉（清代）

野寺依江渚，长江接寺垣。晚潮平绕郭，落日正当门。

水驿渔镫细，僧寮古佛尊。遥山盘一塔，铃语月黄昏。
送吴安道学士知崇州
范仲淹（宋代）

一麾轻去奉兰羞，共惜清贤岂易求。
筮易暗惊鸣鹤远，赋诗深易白驹留。
古来经纬心皆晓，闲处光阴发半秋。
长孺之才同吏隐，相宽频上海边楼。
北平白先生并四公子以诗文见寄喜而有作
唐之淳（明代）

先生诗篇汉魏体，公子文章云锦才。一千里外相忆处，六月尽边方寄来。

乍惊轩窗灿星斗，已觉怀抱消尘埃。安得凌风绿玉杖，共醉秋月黄金台。
杜宇朝夕啼客舍檐树间
释文珦（宋代）

杜宇蜀帝魂，啼时吻流血。
知有思归人，日夜啼不绝。
吾归渺无期。汝啼岂易说。
故宫春草深，高堂满簪雪。
诸公赋翠毛笔因次韵为羊毛笔叹
方岳（宋代）

髯参草卧残阳浦，拔毛竟作文中虎。
金华化石久已陈，玉置摛中疾於羽。
醉猩耆酒少乃劲，狡兔饱霜工媚妩。
磔残鼠须肯收录，剥落鸡毛谁比数。
文章诸公多好奇，往往得名专翰府。
乃知草圣不世出，罕识公孙大娘舞。
君不见华元分羹奇祸作，糜身鼎烹竟无补。
又不见晋宫洒盐儿女曹，愤郁令人噤难吐。
物生正系遭不遭，敢向词林叹辛苦。
椽书大砚如南溟，吾其鹏乎匀鹦鹉。
为程毅斋先生画山水 其二
邵梅臣（清代）

秋树几枝瘦，秋山一角青。乱泉流竹径，深翠结茅亭。

沽酒船能到，寻花路再经。何人横吹笛，却有白鸥听。
旅次闻隔壁棋子声
凌义渠（明代）

一局覆清昼，停针辄按谱。两两喧笑杂，子落未遑数。

校情孰争先，不拟孤注赌。只此就郎嬉，春残或可补。

属耳偏有人，徘徊至亭午。花飞怕著身，业除诸恼苦。

钏响隙边度，影匿光吞吐。聊试定中禅，寂寂天机舞。
无题四首 其四
张逊（宋代）

新水流云满绿皋，画桥微步听黄袍。空传解佩酬交甫，只惜能诗似茜桃。

柳色障尘侵小扇，荷筒含雨沁香醪。蛾眉老去都陈迹，怀古怀春谩自劳。
宋玉宅
吴融（唐代）

草白烟寒半野陂，临江旧宅指遗基。已怀湘浦招魂事，

更忆高唐说梦时。穿径早曾闻客住，登墙岂复见人窥。

今朝送别还经此，吟断当年几许悲。
遇仇仁近出斋小饮次前韵五首
方回（元代）

万端□□□难宣，此腹便便六十年。
宁作鸱夷长贮酒，可能□□□名钱。
一瓢陋巷应常事，驷马高车特偶然。
潦倒□□□□□，犹胜苔骨卧荒烟。
和姜总管喜民间种麦
虞俦（宋代）

腰镰刈晚禾，荷锄种新麦。
田家竞作苦，羔豚劳岁夕。
翠浪惬初怀，黄云期后穫。
晴暖得天时，肥瘠随地力。
賸欲观风谣，未暇履阡陌。
宁唯饼饵耳，庶免鞭笞责。
拟踏青州麴，酿酒邀佳客。
双峰
陈岩（宋代）

仙洞深沉杳不扃，层峦双耸插天青。
矞云常抱山头石，曾是前朝岳降灵。
同子永和贝元复春日韵
李洪（宋代）

偶访东瓯谢守家，池塘春草柳阴斜。
遥思上下登山屐，不为溪头桃李花。
【商调】定风波
庾吉甫（元代）

思情
迤逦秋来到，正露冷风寒，微雨初收，凉风儿透冽襟袖。自别来愁万感，遣离情不堪回首。
【金菊香】到秋来还有许多忧，一寸心怀无限愁，离情镇日如病酒。似这等恹恹，终不肯断了风流。
【凤鸾吟】题起来羞，这相思何日休，好姻缘不到头。饮几盏闷酒，醉了时罢手，则怕酒醒了时还依旧。我为他使尽了心，他为我添消瘦，都一般减了风流。
【醋葫芦】人病久，何日休，思情欲待罢无由。哎！你个多情你可便怎下的辜负！子我知伊主意，料应来倚仗着脸儿羞。
【尾声】本待要弃舍了你个冤家，别寻一个玉人儿成配偶。你道是强似你那模样儿的呵，说道我也不能够。我道来胜似你心肠儿的呵，到处里有。
和高二偶作长句
晁说之（宋代）

流落归来少故人，婆娑白发强容身。
雷霆能断王敦首，宇宙犹容庾亮尘。
以国与盟非所志，在边不战岂其仁。
兼资文武唯高子，谁识中原有虎臣。
用周作韵送范忱举归
李复（宋代）

白日高悬照九垓，天门欲上却飞回。
虽闻西蜀题桥去，未放东飞走马来。
丰剑有神须会合，荆珉蕴璞且徘徊。
明年八翮乘风起，一振鹏程九万开。
送崔学士赴东川
薛能（唐代）

羽人仙籍冠浮丘，欲作酂侯且蜀侯，导骑已多行剑阁，

亲军全到近绵州。文翁劝学人应恋，魏绛和戎戍自休。

唯有夜樽欢莫厌，庙堂他日少闲游。
九月二十八日枕上
李光（宋代）

年来心气苦怔忪，永夜长忧百虑攻。赖是床头有清圣，一杯扶到五更钟。
句
蔡隐丘（唐代）

整巾千嶂耸，曳履百泉鸣。
春晴极寒登池楼书事
耶律铸（宋代）

晴影深寒碧玉流，郁香兰芷暗芳洲。冻侵莺舌声全涩，风恋花枝颤未休。

目断野烟横极浦，心悬明月入高楼。应须买尽人间酒，更不令寒画一筹。
即事十首 其三
方岳（宋代）

畦丁亸懒欲谁欺，趁我山行始一犁。只有山花山鸟笑，主人元自不曾知。
晓别
白居易（唐代）

晓鼓声已半，离筵坐难久。请君断肠歌，送我和泪酒。

月落欲明前，马嘶初别后。浩浩暗尘中，何由见回首。
训世孝弟诗十首 其四
邵雍（宋代）

子孝亲兮弟敬哥，怡声下气与谦和。难兄难弟名偏重，孝子贤孙贵自多。

负米尚难为薄养，读书宁不擢高科。仲由陈纪皆如此，子孝亲兮弟敬哥。
题王春阳傚王晋卿山水图
方回（元代）

烟江叠嶂子能学，都尉后身王姓同。
诗画惊逢两奇丽，赏音吾愧玉堂翁。
栽牡丹
陆游（宋代）

携锄庭下斸苍苔，墨紫?红手自栽。
老子龙锺逾八十，死前犹见几回开？
寄题胡子升读易亭韵
王柏（宋代）

梅花亭外倚霜晴，读易亭中一老成。
亭在道旁还有意，几多行客想风声。
复次韵四首
袁说友（宋代）

病肺还沽竹叶青，小园春去尚深扃。
春衫红药强相比，婢子可怜无性灵。
绍兴祀岳镇海渎四十三首
佚名（隋代）

兴天齐极，伊嵩之高。
赤发效异，神休孔昭。
饬我祀事，实俎莺莺。
以侑旨酒，其声有俶。
弹铗歌
魏耕（清代）

我生岂无命，何为使我漂流天南海北陬，
日与腐儒小子论诗书，唇干口燥不得休。
谁言人生直如矢，苍苍反复曲如钩。
不见城中达官骑大马，杀人多者居上头。
会须觅取百个钱，日醉洞庭岳阳之酒楼。
俯观波涛千里横击，销我千古万古之忧愁。
用天予贡院韵以饯行色
吴芾（宋代）

直气如君世莫双，笑人老死利名场。
一言龃龉身虽去，万口咨嗟道愈光。
舌在何妨居泽国，时来会见佐岩廊。
人间荣辱浑休问，日饮醇醪计亦长。
与鄠县群官泛渼陂
岑参（唐代）

万顷浸天色，千寻穷地根。舟移城入树，岸阔水浮村。

闲鹭惊箫管，潜虬傍酒樽。暝来呼小吏，列火俨归轩。
负河阳河清济源三处之约以诗愧谢之
邵雍（宋代）

秋霖积久泥正滑，念念何日天开晴。
亲朋延望固已甚，衰躯怯寒难远行。
一程相去虽不远，两次讲行终未成。
二事交战乎胸中，隐几愁坐无由平。
燕昭王 其一
屈大均（明代）

燕昭信是霸王才，得士望诸自魏来。故鼎遂能归磨室，黄金不枉筑宁台。

七雄独尔为宗国，一战还堪振有邰。谁肯千金市骏骨，功名真自郭生开。
赠女仙
赵嘏（唐代）

水思云情小凤仙，月涵花态语如弦。

不因金骨三清客，谁识吴州有洞天。
和丁祖舜重修日涉园
陈淳（宋代）

重来日涉整前盟，欲与渊明细论朋。
向市闹中浑觉胜，可人幽论不妨仍。
岁寒依旧竹三迳，春意长新花数棚。
对景舂容无一事，好将气马款调乘。
回次秣陵
周文璞（宋代）

我行古井邑，北风吹倒人。
旗店语簇簇，石路声辚辚。
下车得少憩，亭午听司晨。
岂但田秔香，更觉村醪醇。
怀哉厌王气，契阔毋重陈。
旧为秣陵尉，今为钟山神。
乌石醴泉
张一旸（明代）

石砌堆金屑，泉流胜玉浆。空翠翻疑黛，浮香溜转凉。

见说甘如醴，还称愈痼方。源源同此味，玉政比轩辕。
奉和圣制送张说上集贤学士赐宴
源乾曜（唐代）

盛业光书府，徵人尽国英。丝纶贤得相，群俊学为名。

宠命垂天锡，崇恩发睿情。熏风清禁籞，文殿述皇明。

日霁庭阴出，池曛水气生。欢娱此无限，诗酒自相迎。
送朱鞶峰鸿胪之金陵
于慎行（明代）

二十年来忆旧欢，相逢斗酒醉长安。尊前华发流光易，陌上骊长别路难。

江月遥分鳷鹊观，宫云不散鵔鸃冠。到来绵蕞开王会，剑佩声中拥汉官。
和王安之题独乐园
司马光（宋代）

草浓初过雨，林静远含烟。
燕引新飞鷇，荷承半坠莲。
朋来惟有月，山见不须钱。
谁与同其乐，壶中浊酒贤。
呈张尚友
丘葵（宋代）

秋风匹马柳江边，芹泮相逢意浩然。
吏部文章悬日月，子长史浩在山川。
输君何啻百筹上，期我曾言千载前。
造物无情吾辈老，后生谁可嘱遗编。
绍兴祀皇地祇十五首 其四 迎神用《宁安》。
郊庙朝会歌辞（宋代）

蒇事方丘，情文孔时。名山大泽，侑祭无遗。牲陈黝犊，乐备咸池。

柔祇皆出，介我繁禧。
寄六弟
魏允枚（清代）

作客频年惯，今偏忆故乡。老亲能恤纬，稚子解扶床。

梦入清宵短，云看白昼长。愁心逐江水，日夜下浔阳。
扇图
许古（宋代）

云压溪塘小雪春，融融和气浥轻尘。山禽共作梅花梦，物性由来懒是真。
无梦令·慷慨男儿洁列
侯善渊（元代）

慷慨男儿洁列。除此一无分别。孤月镇长圆，混入碧潭澄彻。凝结。凝结。清胜玉壶冰雪。
沙溪馆（一作仙娥驿）
赵嘏（唐代）

翠湿衣襟山满楼，竹间溪水绕床流。

行人莫羡邮亭吏，生向此中今白头。
贺新郎
佚名（宋代）

瑞霭笼晴晓。正小春时候，和气十分缭绕。月姊精神还窈窕。

甚似星郎年少。同共入、蓬莱仙岛。鸾凤铿铿风缥缈。

算一双、两好真奇妙。天上有，世间少。

桥门名姓掀张了。更那堪、榜下新婚，才名表表。便好相成勤夙夜，莫使脱簪遗笑。

且早趁、青春才调。向去功名成就后。到恁时节风流好。

胜今日，登科小。
越中五咏·离席
林概（宋代）

何处骊驹杂楚歌，楚人归思吒云萝。
河阳望竟妾心远，金谷别云郎恨多。
往事一春空物态，闲情千里旧风波。
归时莫听陇头水，肠断不禁年少何。
和陶命子韵示津调官
吴芾（宋代）

我幸此生，不忘本始。
身虽朝廷，心实田里。
所以暮年，知足知止。
以进为忧，以退为喜。
如梦令 其四 题叶欣画汉宫秋晚
王士祯（清代）

道是江潭小苑。又是披香宫殿。莲叶悴金塘，何处羊车凤辇。

秋晚。秋晚。有个人悲纨扇。
海陵杂兴八首 其七
吕本中（宋代）

空山鹤夜鸣，海风令人惊。对月且愁思，看书终眼明。

斗酒不为薄，客帆那计程。犹怜他夜雨，曾作打窗声。
次韵滕岳州谢王南郡酒
刘敞（宋代）

谁信专城千骑居，空斋图籍两三厨。销忧尽付鸱夷酒，乘兴兼三阮籍涂。

爱客谁先魏公子，长贫却爱范莱芜。归轩仍有东门饯，显父还须至百壶。
又和二首
刘克庄（宋代）

只有短辕车锡导，更无灵寿杖扶光。
林间竹笋饱一世，阁下薇花阅几郎。
曩欲裂麻宁拂袖，老当还笏不须囊。
绿阴周匝迷行径，谁念茙葵惟向阳。
刘参军贻予白石盘牙香用来韵奉答 其二 牙香
屈大均（明代）

生长众香林，薰衣乏水沉。得君为越客，相赠比南金。

待取铜垆器，还张绿绮琴。茅茨邀枉顾，兰臭话同心。
宫词 其七十八
花蕊夫人徐氏（唐代）

三月樱桃乍熟时，内人相引看红枝。回头索取黄金弹，绕树藏身打雀儿。
桃源
释宗觉（宋代）

深隐犹疑世上闻，桃花还洩洞中春。
当时不得渔人入。将谓人问几世秦。
大元皇后游蓬莱岛
汪元量（宋代）

午夜红云满太清，晓来王母下瑶京。
日從万岁山头出，人在九重天上行。
游洞庭湖
裴说（唐代）

楚云团翠八百里，澧兰吹香堕春水。白头渔子摇苍烟，

鸂鶒眠沙晓惊起。沙头龙叟夜叹忧，铁笛未响春风羞。

露寒紫藟结新愁，城角泣断关河秋。谪仙欲识雷斧手，

刬却古今愁共丑。鲸游碧落杳无踪，作诗三叹君知否。

瀛洲一棹何时还，满江宫锦看湖山。
祭方丘乐章·顺和
褚亮（唐代）

万物资以化，交泰属升平。易从业惟简，得一道斯宁。
具仪光玉帛，送舞变咸英。黍稷良非贵，明德信惟馨。
朝云
姜特立（宋代）

东坡真天人，万事早超悟。
生死固了然，刀锯不足怖。
方其谪岭海，负瓢歌道路。
此已遗形骸，死埋随到处。
朝云尔何人，从公不忍去。
万里烟瘴深，此岂其羡慕。
当时士大夫，反眼相背负。
孰料祸患中，义行唯妾归。
懿哉配坡公，清名照缣素。
惠州松树林，不是小蛮墓。
吟社递至诗卷足十四韵以答之为梅水村发也
赵必象（宋代）

欲花未花时，此妙无人知。
著花已多事，更为花吟诗。
大行皇太后挽词二首
苏辙（宋代）

累朝宗内治，晚岁擅鸿勋。
立子得元圣，收帘奉长君。
一言消横逆，多难弭纷纭。
仙驭曾非远，长瞻巩洛云。
玉绣球
杨巽斋（宋代）

纷纷红紫斗芳菲，争似团酥越样奇。
料想花神闲戏击，误随风起坠繁枝。
叶两槐画扇
朱朴（明代）

秋水高数寻，石壁落千丈。时有荡舟人，閒来坐天上。
绍兴二十八年祀圜丘
学士院（宋代）

克昭王业，命成昊天。
泰畴禋燎，八阶惟圆。
肃然威仪，登降周旋。
是谓精享，神监吉蠲。
余幸病间桃源主人以微恙谢客诗以讯之
张萱（明代）

东郭桃源上，西园榕水边。多时吟独苦，此日病相怜。

少我惟三岁，期君共百年。所需非药物，且办杖头钱。
玉阶怨
郑锡（唐代）

长门寒水流，高殿晓风秋。昨夜鸳鸯梦，还陪豹尾游。

前鱼不解泣，共辇岂关羞。那及轻身燕，双飞上玉楼。
残春 其二
韦骧（宋代）

休王其如各有时，开荣方遍又春归。东君忧在阳功乏，多少閒云天上飞。
午晴试笔
陆游（宋代）

叶脱园林夜夜霜，风和巷陌日犹长。
轩车但怪容孤鹤，稊米安能盆太仓。
此去得非穷李广，向来元是老冯唐。
明窗揽笔聊挥洒，飒飒惊蛇又数行。
冀州客舍酒酣贻王绮寄题南楼（时王子欲应制举西上）
岑参（唐代）

夫子傲常调，诏书下征求。知君欲谒帝，秣马趋西周。

逸足何駸駸，美声实风流。学富赡清词，下笔不能休。

君家一何盛，赫奕难为俦。伯父四五人，同时为诸侯。

忆昨始相值，值君客贝丘。相看复乘兴，携手到冀州。

前日在南县，与君上北楼。野旷不见山，白日落草头。

客舍梨花繁，深花隐鸣鸠。南邻新酒熟，有女弹箜篌。

醉后或狂歌，酒醒满离忧。主人不相识，此地难淹留。

吾庐终南下，堪与王孙游。何当肯相寻，澧上一孤舟。
和运干奉议见赠元韵
彭汝砺（宋代）

沉碑万山脚，骑马习池头。元凯亦过虑，山公聊自谋。

青烟鹿门净，黄竹凤林秋。兴废不可问，登临徒百忧。
游大梅护圣四首
舒坦（宋代）

仙去人间地转灵，蛟龙合处谷风生。
谁知云雾千峰顶，长作青天霹雳声。
西施·自从回步百花桥
柳永（宋代）

自从回步百花桥。便独处清宵。凤衾鸳枕，何事等闲抛。纵有馀香，也似郎恩爱，向日夜潜消。
恐伊不信芳容改，将憔悴、写霜绡。更凭锦字，字字说情憀。要识愁肠，但看丁香树，渐结尽春梢。
秋日零陵与幕下诸宾游河夜饮
郑史（唐代）

湘月蘋风乍畅襟，烛前江水练千寻。新秋宋玉能为赋，

永夕袁千好共吟。辇下翠蛾须强展，尊中绿蚁且徐斟。

汀沙渐有珠凝露，缓棹兰桡任夜深。
喜郑生至自京师传崔陆徐何诸人消息
李梦阳（明代）

汝从京国传消息，屈指离吾几换年。当日应刘俱老健，朅来燕换自风烟。

阳回草木清霜后，岁暮宾朋醉眼前。别业旧台携手在，野鸿沙鸟日翩翩。
初于洛中选
孟郊（唐代）

尘土日易没，驱驰力无馀。青云不我与，白首方选书。

宦途事非不，拙者取自疏。终然恋皇邑，誓以结吾庐。

帝城富高门，京路绕胜居。碧水走龙蛇，蜿蜒绕庭除。

寻常异方客，过此亦踟蹰。